রাজধানীর ইউনাইটেড হাসপাতালে চিকিত্সাধীন বিরোধী দলীয় চিফ হুইপ জয়নুল আবদিন ফারুককে হাইকোর্টে হাজির করতে ঢাকা মহানগর পুলিশ কমিশনারকে নির্দেশ দেয়া হয়েছে। আজ  মঙ্গলবার সকাল সাড়ে ১০টায় তাকে আদালতে হাজির করতে হবে। জামিন নিতে জয়নুল আবদিন ফারুককে হাইকোর্টে আসতে পুলিশের বাধা দেয়ার অভিযোগ আনা হলে বিচারপতি নজরুল ইসলাম চৌধুরী ও বিচারপতি মো. আনোয়ারুল হককে নিয়ে গঠিত হাইকোর্টের ডিভিশন বেঞ্চ গতকাল সোমবার এ নির্দেশ প্রদান করেন। এছাড়া ফারুকের জামিন আবেদনের ওপর শুনানি অনুষ্ঠিত হবে আজ। প্রসঙ্গত গত ৬ জুলাই হরতাল কর্মসূচি পালনকালে সংসদ ভবন এলাকায় পুলিশের লাঠিপেটার শিকার হন জয়নুল আবদিন ফারুক। ঐদিন পুলিশ তার বিরুদ্ধে শেরে বাংলানগর থানায় মামলা দায়ের করে। মামলায় পুলিশকে মারধর ও সরকারি কাজে  বাধা দেয়ার অভিযোগ আনা হয়।